b'\n_START_ARTICLE_\nEnduro de Le Touquet\n_START_SECTION_\nHist\xc3\xb2ria\n_START_PARAGRAPH_\nLa idea d\'organitzar una cursa d\'enduro de masses a les platges de Normandia se li acud\xc3\xad a Thierry Sabine (adjunt de comunicaci\xc3\xb3 a l\'ajuntament de Le Touquet), tot inspirant-se en les populars curses pel desert que es feien a Nord-am\xc3\xa8rica, com ara la Baja 1000 de la Baixa Calif\xc3\xb2rnia._NEWLINE_La primera edici\xc3\xb3, el 1975, s\'anomen\xc3\xa0 Enduro des Sables ("Enduro de les sorres") i apleg\xc3\xa0 286 participants. Amb els anys, la competici\xc3\xb3 adquir\xc3\xad import\xc3\xa0ncia i aviat es convert\xc3\xad en un esdeveniment europeu de primer ordre (amb 1.200 participants el 2005 i 300.000 espectadors habitualment)._NEWLINE_L\'experi\xc3\xa8ncia i \xc3\xa8xit assolits amb l\'Enduro du Touquet motivaren Thierry Sabine a crear el Ral\xc2\xb7li Par\xc3\xads-Dakar l\'any 1979, amb el mateix plantejament de competici\xc3\xb3 oberta a tothom.\n_START_SECTION_\nCaracter\xc3\xadstiques de L\'Enduro du Touquet\n_START_PARAGRAPH_\nLa prova se celebr\xc3\xa0 en 30 ocasions (de 1975 a 1990 ininterrompudament, i de 1992 a 2005). De 1976 a 1981 la cursa es va disputar a dues m\xc3\xa0negues, i a partir de 1982 en una de sola, de tres hores de durada. A partir de 1997 s\'organitz\xc3\xa0 una cursa d\'id\xc3\xa8ntic format per a quads, que es disputa el dissabte._NEWLINE_La cursa es desenvolupava al llarg d\'un dur circuit que recorria les dunes i la platja, al qual calia fer-hi diverses voltes. Oberta a tothom, afeccionats i professionals, sempre fou molt espectacular, amb nombroses motocicletes que tenien dificultats en travessar les dunes, causant aix\xc3\xad for\xc3\xa7a embussos i caigudes. A banda, la llarga durada i la dificultat del circuit castigaven molt els competidors i la mec\xc3\xa0nica. Una altra caracter\xc3\xadstica de la hist\xc3\xb2rica cursa era la gran quantitat de p\xc3\xbablic que atreia, esdevenint un fenomen de concentraci\xc3\xb3 de motoristes, fet que per s\xc3\xad sol ja representava una veritable festa de la moto._NEWLINE_El 2005 va esclatar un moviment de protesta ecologista que cercava de prohibir l\'esdeveniment, al\xc2\xb7legant la degradaci\xc3\xb3 de les dunes i la quantitat d\'escombraries que deixava el p\xc3\xbablic assistent. Finalment, els organitzadors reeixiren a conciliar els diferents punts de vista i canviaren l\'organitzaci\xc3\xb3 de la cursa, rebatejada com a Enduropale.\n_START_SECTION_\nCaracter\xc3\xadstiques de L\'Enduropale\n_START_PARAGRAPH_\nLa cursa, anomenada Enduropale d\'en\xc3\xa7\xc3\xa0 del 2006, consisteix ara en una sola m\xc3\xa0nega al llarg de quinze quil\xc3\xb2metres \xc3\xbanicament per la platja, per tal de preservar les dunes. Com a novetat, el guanyador del holeshot (el primer a sortir del primer viratge) rep un premi en met\xc3\xa0l\xc2\xb7lic (1.500 \xe2\x82\xac el 2007). L\'entitat que organitza la prova actualment \xc3\xa9s l\'Enduropale du Touquet Pas-de-Calais Organisation (ETO)._NEWLINE_La vetlla de l\'Enduropale, la FFM (F\xc3\xa9d\xc3\xa9ration fran\xc3\xa7aise de motocyclisme) organitza la cursa de quads (en condicions molt similars a la de les motocicletes) anomenada ara Quaduro, i una d\'una hora i mitja de durada per un circuit m\xc3\xa9s curt, anomenada Enduropale Jeunes, adre\xc3\xa7ada a joves de 14 a 17 anys. _NEWLINE_El 2007 es va crear una nova prova, el Quaduro\'Star, reservat a pilots estel\xc2\xb7lars, famosos i periodistes, que no ha tingut gaire continu\xc3\xaftat.'